Поредната си контрола в предсезонната подготовка ще изиграят новаците в женския волейболен елит - "Казанлък волей". Това се случва два дни след като тимът се завърна с престижното трето място от силния международен турнир в Истанбул.

Момичетата на пловдивския спец Стоян Гунчев-Чугуна гостуват днес (6 октомври) в Шумен на местния "Феникс". Проверката е от 15 часа в местната спортна зала.

Основната разпределителка на "розите" - Кристина Гунчева, която на турнира в Турция, бе определена за най-добра на поста, се възстанови от напълно от мускулната травма. 18-годишната девическата националка излиза титуляр днес.

Стоян Гунчев-Чугуна ще експериментира с някои тактически прийоми на игра по време на контролата в Шумен. 51-годишният наставник е решил на ротационен принцип да пусне в игра всички свои налични състезателки.